Voditelj: »Lepo pozdravljeni v podkastu Ministrstva za naravne vire in prostor. 14. junija bomo v Sloveniji prvič podelili državno nagrado za izjemne dosežke na področju naravovarstva. Nagrada je poimenovana po Radu Smerduju, pred štirimi desetletji preminulem biologu in naravovarstveniku, ki je veliko prispeval k oblikovanju metod varstva narave. O Radu Smerduju je dandanes v javnosti znano le malo. S sogovorniki bomo zato poskušali osvetliti vpogled v njegovo delo, zavzemanje za ohranjanje narave in nalezljivo navdušenje nad raziskovanjem. Tokrat bo z nami dr. Ignac Sivec, biolog in entomolog, dolga leta tudi direktor Prirodoslovnega muzeja Slovenije. Gospod Sivec, za začetek mogoče nekaj besed o vašem študijskem kolegu. Kako se ga spominjate?«   
  
Dr. Ignac Sivec: »Toliko, kolikor, sem jaz bil z njim, je, pravzaprav sem bil bolj v tem res študijskem obdobju in takrat je bil navdušen nad fotografijo, nad filmanjem. Jaz velikokrat razmišljam o njem. Res, velikokrat se pogovarjamo, ker pravim, če bi zdaj živel, saj se bi mu zmešalo. Ker on je umrl pred video in pred digitalno dobo. Tako da ni poznal ne videa, ne tega, skratka, bil je na filmu. Kot študenti, saj si nismo mogli privoščiti - filmski koluti 3-minutni so bili še dražji kot dia in vem, takrat, ko smo šli v Nepal, ko sem jaz organiziral odpravo, je uspel nekako preprositi na televiziji, da so mu dali pet ali šest rolic. In tudi drugače, ko smo snemali, je vsak kader stokrat na prazno zavrtel, da je potem spustil tiste tri minute. Bil je izredno natančen, tak precizen in skupaj smo študirali seveda tudi izpite. Bilo je zelo zanimivo, ker smo bili iz treh generacij in smo imeli probleme, ker so bile tri verzije, prav spomnim se botanike pri profesor Majerju, katera je ta prava, v Strasbourgu, v učbeniku je bila pa četrta verzija. In smo se s tem ukvarjali, kaj bomo povedali, če bomo vprašani na izpitu, ker profesor se sigurno ni spomnil, kaj je katero leto predaval. Seveda, nismo bili bogati študentje in se tudi pozimi nismo ukvarjali s smučanjem ali čim podobnim. Vsaj jaz, pa mislim, da tudi Rado, sva si našla to aktivnost pozimi pri jamarjih, ker ravno za jamarje je pa najboljši pravzaprav zimski čas. Ker poleti pri hudih nevihtah, vodi, deževje je lahko kje v Alpah, v teh visokogorskih jamah kar vprašljivo, ker te zalije voda. Tako da je pozimi, ko je vse zmrznjeno, bistveno boljše. No, pa tudi v Primorju – tam pa lahko Planinsko jamo aktivno poplavi ali pa Križno jamo. Zadnjič so bili ti, ki jih je ujelo v njej. Sva kar precej, kot rečeno, do konca študijskega pravzaprav, potem pa sva se razšla. Jaz sem bil najprej nekaj časa na fakulteti, potem sem šel pa v muzej prirodoslovni. Tam sem bil potem 11 let direktor, pa še potem 10 let, tako da je bilo zadosti dela in se nismo več toliko (srečevali). Sploh Rado je šel pač po svoje. Vem, da je slikal z dnevne na boks kamero. Vem, da je začel po tistih treh - dva ali trije zvezki so bili inventar naravne dediščine - po tistem posamezne stvari slikati, skratka delati take foto dokumentacije o tem.«  
  
Voditelj: »A kot biologi ste imeli zagotovo tudi kakšno zbirateljsko žilico oz. strast, kajneda?«  
  
Dr. Ignac Sivec: »Rado se je tako kot vsi, saj jaz sem v osnovni šoli začel metulje zbirati - vsi smo začeli metulje zbirati. Potem sem pa japonke ene stare, pa bucke. Potem sem pa prišel v kontakt - najprej me je našel en metuljar iz Laškega, pokojni že davno, ki me je povezal s profesorjem Carneluttijem z ZRC SAZU, tako da je potem on rekel: vsi začnejo z metulji delat, daj ti raje kaj drugega. In potem sem se jaz začel za muhe zanimati, začel muhe nabirati. Rado je pa tudi imel eno zbirko tudi v osnovni šoli, gimnaziji, ne vem točno, je zbiral. Bil je prav vesel, nam je pokazal večkrat, ker je imel sorodnike v Kanadi in je tam lepe lastovičarje kanadske zbiral. Ampak potem se je on dejansko čisto v to filmanje usmeril. Ga je to zanimalo. Tako da, saj smo nabirali za kolege. Pa za našega Franceta na fakulteti, ki je pol že delal. Na srečo imamo tudi v muzeju njegovo zbirko ogromno, eno največjih zbirk na Balkanu, polžev in školjk. Tako da sva midva pri jamarjih bila predvsem tudi biologa, ker sva vedno gledala. Pa smo slikali tudi noter, kje globje pa v vhodnih delih, kjer so vse sorte živali. Tudi snemali smo tisti ta prvi film in je bilo prav zanimivo, ko smo jamski tabor snemali avgusta na Viču pri kolegu na vrtu, smo skoraj zgoreli tako oblečeni. Potem s čolnom po jamski reki smo bili v Krki pod mostom, tam pred gostilno, se pod most spravili, da smo lahko kabel potegnili, ker ni bilo takrat še takih akumulatorjev.«   
  
Voditelj: »Iz česa je izhajala ta vaša fascinacija nad filmom in snemanjem? Danes, ko imamo vso možno snemalno opremo praktično na mobilnem telefonu, nam je to seveda težje razumljivo.«  
  
Dr. Ignac Sivec: »Predvsem nas je zanimalo, da smo to posneli, da je videti, da smo seveda potem pokazali ostalim. Rado je pa takoj, ko je prišel v službo na varstvo, je pa seveda začel to v svojem, pač kot dokumentarno, kot je bila ta fotografija njegova, slikanje naravnih znamenitosti in spomenikov. Skratka, je šel čisto sistematično po temu. In ravno zaradi tega je tudi ta nesreča potem, ker je pregledoval, jaz zdaj ne vem, a je Predoselj takrat že bil v spisku naravnih znamenitosti ali ne, pri Kamniški Bistrici, ko se je potem še z enim jamarjem, sta se spuščala, isto kot en kanjoning, in se je potem zgodilo. Verjetno je bilo, ker je bil kanjon in potem slap pa sta se spustila in je tam v tolmunu, najbrž se kaj zapletel v kakšno vejevje ali kaj takega, da se je udaril. Skratka, ker ta drugi jamar je bil dvometraš, je uspel se rešiti, tako da je preživel. Rado je pa na žalost potonil.«  
  
Voditelj: »Če bi danes še živel, kako si ga predstavljate? Kako ga vidite?«  
  
Dr. Ignac Sivec: »Saj pravim, velikokrat razmišljam in gruntam, če bi se zdajle pojavil, saj bi se mu res zmešalo. Stokrat je zavrtel kader, da je ponucal tri minute, danes pa že video. Pred videom je bilo to. So pa možnosti snemanja dejansko neomejene. Tako da bi lahko veliko, veliko, veliko naredil. On ni bil tip kakega leaderja ali pa politika ali kaj takega, sploh ne. On bi se strokovno, čisto po moje, vsaj kolikor ga jaz poznam, bi se čisto v stroko spustil in bi tam verjetno veliko naredil.«  
  
Voditelj: »Mogoče za konec najinega pogovora, gospod Sivec, še kakšna zabavna, zanimiva anekdota, ki vam je ostala v spominu.«  
  
Dr. Ignac Sivec: »Midva sva bila eno leto državna prvaka globinska, ko smo raziskovali Pološko jamo. V Pološko jamo se je šlo od spodaj, pa je šlo pa malo dol, potem pa gor, gor, gor in smo prišli ravno takrat, ko smo to našli, smo našli izhod, tako da sva potem izkopala do sedaj in takrat je bilo to okoli 800 metrov, medtem ko smo takrat samo še sanjali o tisoč metrih in več v jamah. Danes je seveda to nekaj, ampak bilo je pa zanimivo. Spomnim se, ko smo za prvega maja pa ne vem katerega leta raziskovali Ljubljansko jamo. To je nad Kamniško Bistrico, če je kdo alpinist, pozna rumeno zajedo. In pod rumeno zajedo se prav vidi, takole je vhod v Ljubljansko jamo. Takrat je bilo enih mogoče dober meter snega. In jama je pa nad 1800, tam nekje okoli 1800 in je bilo treba seveda z vso opremo gor. Vem, da je en jamar, manjši, je nesel krošnjo s šestdesetimi kilami kruha, s tem, da je imel 58 kil sam. In potem skoraj že pri vrhu se en plaz utrga in mu je to krošnjo odneslo še par sto metrov nižje, tako da je moral še enkrat it ponjo. Mi smo, tam je bilo podrto drevo, saj ni bilo nič takega, ampak smo se za tisto zagrabili, da nas ni odneslo. Ni bil pa tak, da bi bilo lahko kaj hudo nevarno. Potem smo bili en teden skoraj v jami. Bilo je bilo kar precej mrzlo. Potem se je pa šef odločil odpraviti: Zdaj pa ta sneg, nič, gremo domov. In smo šli en dan prej, kakor smo nameravali, a je bilo to v petek ali soboto, ne vem. In takoj pod jamo je bilo tako lepo pobočje. Potem si šel pa na stran po robu pa dol in tam, kjer so vsi šli, se je sneg valil in je bila kar taka sled. In potem, ko greva midva, sva pač z nahrbtnikom pa s cepinom in se peljem, vidim in grem naprej. In naenkrat zmanjka tistega in sem petnajst metrov letel po zraku. In se obrnem, da bi Radotu zavpil, ampak je bil že za mano. Priletel sem dol pa me je ruzak dvignil in izpulil. Snega je bilo več kot meter, tako da ni bilo nič. Ampak od takrat naprej sva bila midva astronavtska sekcija (smeh).«

Voditelj: »S to anekdoto o astronavtski sekciji zaključujemo pogovor z gospodom Sivcem. Več o Radu Smerduju pa v našem naslednjem podkastu. Lep pozdrav in na poslušanje.«